**Інтэграваны ўрок па гісторыі Беларусі і факультатыўнаму курсу “ Асновы праваслаўнай культуры” ў 6 класе па тэме “ Беларусь, твая дачка я…” ( Еўфрасіння Полацкая святая асветніца зямлі беларускай.) 920-годдзю нараджэння Прэпадобнай Еўфрасінні Полацкай прысвячаецца.**

**Мэта**: узнавіць і паглыбіць веды вучняў пра беларускую асветніцу і святую Еўфрасінню Полацкую.

**Задачы**: а) навучання: асэнсаваць веліч постаці асветніцы, яе ролю ў гісторыі і духоўным жыцці Беларусі;

б) развіцця: спрыяць фарміраванню ў вучняў творчых, разумовых і даследчых здольнасцей, аналізу гістарычных дакументаў, характарыстыкі гістарычнага дзеяча;

в) выхавання: на яркім прыкладзе служэння свайму народу і духоўным подзвігу Святой выхоўваць у вучняў высокія маральныя якасці і пачуцці асабістага грамадзянскага абавязку перад сваёй Радзімай і яе народам з апорай на праваслаўныя традыцыі .

**Абсталяванне:** партрэт св. Еўфрасінні Полацкай, атласы па гісторыі Беларусі для 6 класа, мультымедыйная ўстаноўка, гістарычныя слоўнікі, выстава кніг па тэме ўрока.

**На дошцы**:

**Эпіграф**: “ Ад Еўфрасінні, ад Скарыны, ад Полацка пачаўся свет”

Р. Барадулін.

**Лагічная задача**: Чаму ад св. Еўфрасінні пачаўся свет?

**Ход урока**:

1. **Пагружэнне ў тэму, сумесная пастаноўка мэты і задач.**

Слайд 1.

Настаўнік ( на фоне музыкі):

Я крывінка твая- крывічанка,

Я былінка твая- палачанка,

Я лячу да цябе, Радзіма,

Са святога Ерусаліма.

Настаўнік: Скажыце, калі ласка, аб кім ідзе гаворка? Хто будзе самай галоўнай гераіняй нашага ўрока? ( св. *Еўфрасіння Полацкая*).

Слайд 2.Вось вы і **вызначылі тэму нашага ўрока**.

А чаго вы чакаеце ад нашай сустрэчы? (*даведацца аб жыцці св.Еўфрасінні Полацкай, якой была яе роля ў гісторыі Беларусі, што яна зрабіла для нашага народа, навучыцца браць з яе прыклад*).

Так, **наша задача** зразумець веліч гэтай постаці ў гістарычнай і духоўнай спадчыне нашага народа.

**Папрацуем з эпіграфам**. Чаму ад Полацка пачаўся свет? (*Гэта самы старажытны горад Беларусі, яго ўспамін у летапісе адносіцца да 862 г.).*

Які свет пачаўся ад Францыска Скарыны? *( Гэта наш першадрукар).*

Да канца ўрока вы павінны **вырашыць лагічную задачу**: Чаму ад св. Еўфрасінні пачаўся свет?

Настаўнік: Перад тым як адправіцца ў падарожжа ў далёкае ХІІ ст., мы **папрацуем з гістарычным слоўнікам паняццяў**. Некаторыя тэрміны вам знаёмы з факультатыўнага курса “ Асновы паваслаўнай культуры”.

(Праца са слоўнікам).

* Летапіс- пагадовы запіс гістарычных падзей.
* Манастыр - тэрыторыя з царквой і жылымі памяшканнямі вернікаў.
* Царква - аб’яднанне людзей адной веры;

- Памяшканне, у якім адбываюцца набажэнствы.

- Ігумення - асоба, якая ўзначальвае манастыр.

- Фрэска - малюнак фарбамі па сырой тынкоўцы.

2. **Актуалізацыя апорных ведаў. Стадыя выкліку**.

Давайце паспрабуем узнавіць тыя веды, якія вы атрымалі ў папярэдніх класах. Адкажыце на пытанне, што вы ведаеце аб св. Еўфрасінні Полацкай? (мяркуемыя адказы: *унучка Усяслава Чарадзея, прапраўнучка князя Уладзіміра, які хрысціў Русь, дачка князя Святаслава-Георгія, яе звалі Прадслава, у 12 год пайшла ў манастыр,дзе перапісвала кнігі, стала манахіняй пад імем Еўфрасіння, памагала бедным, для манастыра заказала каштоўны крыж).*

Настаўнік: Такім чынам, мы з вамі вызнычылі вашы веды пра св.Еўфрасінню Полацкую і зараз пастараемся іх папоўніць. І я запрашаю вас у старажытны Полацк.

1. **Стадыя асэнсавання**

**Папрацуем з атласамі**, знайдзіце Полацк на карце.

Слайд 3. (**Прагляд відэасюжэта).**

Слайд 4.Колькі вам гадоў на цяперашні час? (**Адказы дзяцей**). Вы равеснікі св.Еўфрасінні. Уявіце, што вы княжацкія дзеці і жывяце ў княжацкім палацы.

Слайд 5.(**Гістарычная інсталяцыя**: уносяцца ўпрыгожанні, багатая вопратка, экзатычная страва).

Слайд 6. А я прапаную вам: халодную невялікую келлю, вузкі каменны тапчанчык, сціплую манаскую вопратку чорнага колеру.

* Што вы выбераце? ( **Адказы).**
* Як вы лічыце, чаму св.Еўфрасіння Полацкая зрабіла такі выбар?

(*Яна не думала аб сабе, а хацела прынесці карысць людзям і паслужыць Богу*).

Настаўнік: Паспрабуем дакрануцца да жыцця асветніцы і святой. Забярыце, калі ласка, ад нас гэтыя рэчы. Вы павінны зразумець, хто былі бацькі св. Еўфрасінні. Гэта не проста князь і княгіня. Святаслаў-Георгій некаторы час жыў у Візантыі, маці - княгіня Сафія, дачка князя Уладзіміра Манамаха, сястра Візантыйскага імператара. Гэта былі вельмі адукаваныя людзі свайго часу, і такую ж добрую адукацыю яны далі ў хатніх умовах сваёй дачцы. Прадслава ведала 6 замежных моў.

* Якімі якасцямі трэба валодаць, каб дасягнуць усяго гэтага?

(*жаданне вучыцца, працавітасць, цярпенне*).

* Ці патрэбны гэтыя якасці вам, вучням ХХІ стагоддзя, каб быць паспяховымі ў жыцці? (*Вельмі патрэбны*).

Прыйшоўшы ў манастыр, св.Еўфрасіння пакінула мір, але не пакінула людзей з іх бедамі і турботамі. Яна не толькі моліцца і духоўна ўдасканальваецца ў пастах, але і прысвячае сябе асветніцтву, вучыць грамаце іншых.

Слайд 7.Пры манастыры Прэпадобная адкрывае школы, у якіх сама вучыць дзяцей грамаце, гісторыі, грэчаскай і лацінскай мове, а яшчэ слухацца і паважаць старэйшых, ніколі не хлусіць, умець адказваць за свае ўчынкі. Яна клапацілася аб духоўным стане свайго народа і заснавала жаночы Спаса-Еўфрасініеўскі манастыр і мужчынскі, які да нашых дзён не захаваўся. Каб зберагчы гісторыю, Святая вяла Полацкі летапіс. Мірыла князёў. І калі на Русі ў гэты час ішлі міжусобныя войны, на Полацкай зямлі быў мір і спакой. Для ўсіх яна стала ўсім. Св.Еўфрасіння збірала таленавітых асоб свайго часу вакол сябе і ўмела направіць іх намаганні на карысць людзей, Радзімы і ў славу Божую.

Слайд 8. Напр. Дойлід Іааня. які ўсяго за 30 тыдняў пабудаваў Спаса-Прэабражэнскую царкву. (**Праца з падручнікам**. Заданне: Параўнаць Спаса-Прэабражэнскую царкву з іншымі храмамі. Адказы: *Яе асаблівасць - ярусны вежападобны выгляд, какошнікі, якія аздаблялі вежу купала. Какошнікі ўпершыню ва ўсім усходнеславянскім свеце з’явіліся на Спаса-Прэабражэнскай царкве.)*

А якая ж малітоўніца была Прэпадобная! Не хапіла цэглы, каб дабудаваць царкву. Усю ноч яна правяла ў малітве, і раніцай у печы, у якой абпальвалі для трываласці цэглу, знайшлі патрэбную яе колькасць.

Слайд 9. **Паслухаем навукоўцаў. (Відэасюжэт: інтэрв’ю з рэстаўратарам У.В.Ракіцкім).**

Слайд10. Настаўнік: У 1161 г. св.Еўфрасіння Полацкая заказала ў майстра-ювеліра Лазара Богшы крыж. **(Праца з дакументам падручніка на с.138).**

**Адказ на пытанні да дакумента:**

-Як быў аздоблены крыж? (*Каштоўныя камяні, жамчужыны, золата, срэбра).*

-Выявы каго там былі? *(Ісуса Хрыста, Божай Маці, св.Іанна Хрысціцеля, архангелаў, евангелістаў, святых).*

- Які надпіс быў зроблены? (*Што нельга яго ўкрасці*).

- Калі прапаў? (*У гады Вялікай Айчыннай вайны).*

-Хто аднавіў крыж ? (*Майстар з Брэста Мікалай Кузьміч*).

-Дзе крыж знаходзіцца сёння? (*У Спаса-Прэабражэнскай царкве*).

Да гістарычнай крыніцы я дабаўлю, што крыж не толькі найвышэйшы ўзор ювелірнага мастацтва і каштоўнасць з пункту гледжання матэрыяльнага, гэта вялікая духоўная каштоўнасць. Тут не толькі выявы Хрыста, Божай Маці і святых, а яшчэ кропелька крыві Хрыста, часцінка дрэва, на якім ён быў распяты.

Слайд 11.Давайце разгледзім фрэскі Спаса-Прэабражэнскага храма. Тут намаляваны змест усяго Евангелля. Св.Еўфрасіння Полацкая сама выбірала тэмы і сюжэты. Гэта яе ўнутраны духоўны свет, гэта наша спадчына, якой захапляюцца шматлікія паломнікі з розных куточкаў свету.

Слайд 12.Азірніцеся на вобраз Св.Еўфрасінні Полацкай, паглядзіце на слайд. Праз 8 стагоддзяў глядзяць на нас яе вочы. Погляд святой пранікнёны.Позірк скіраваны ўдалячынь, у будучыню, аб якой яна марыла, ствараючы падмурак нашай нацыянальнай культуры.

Хто ж такая Св.Еўфрасіння Полацкая для нас? Давайце гэта пытанне зададзім доктару гістарычных навук, прафесару Э.С.Ярмусіку.

Слайд 13. **(прамая тэлефонная сувязь з Э.С. Ярмусікам).**

**Слайд 14. (Фізкультхвілінка**).

Выйдзіце, калі ласка, з-за парт. Пацягніцеся як мага вышэй уверх да столі. Дакраніцеся да неба, да сонейка. Схапіце рукамі тую нябачную нітку, якая звязвае нас з небам. Паднясіце яе да свайго сэрца. Раскінце рукі ў шырыню, вось такой даўжыні яна. Зматаем яе у клубок. Падзелімся ім з іншымі.

Слайд 15. А зараз працягнем наша падарожжа.

Еўфрасіння Полацкая марыла закончыць свой жыццёвы шлях у Іерусаліме каля гроба Гасподня. Так і адбылося ў 1173 годзе. Але Св. Еўфрасіння Полацкая і сёння побач з намі. Яе нятленныя мошчы знаходзяцца з 1910 года ў Спаса - Еўфрасініеўскім манастыры, у сярэбранай рацы. Сродкі на яе стварэнне збірала ўся Беларусь. На яе асвячэнні прысутнічаў Прэзідэнт нашай краіны. Кожны чалавек можа звярнуцца да Святой за дапамогай, але рабіць гэта трэба з верай і любоўю, бо яна бачыць, хто з якім сэрцам да яе прыйшоў і абавязкова прыйдзе на дапамогу. І гэту дапамогу мы называем цудам.

Вы **атрымалі заданне: паспрабаваць сябе ў ролі карэспандэнтаў і ўзяць інтэрв’ю.** Давайце звернемся да яго.

Слайд 16. (**Відэасюжэт інтэрв’ю з Н.Круглай аб дараванні дзяцей па малітвам Прэпадобнай.).**

Хто ж такая Св.Еўфрасіння Полацкая? Давайце зададзім гэта пытанне ігуменіі манастыра матушцы Еўдакіі.

Слайд 17. (**Відэаінтэрв’ю з настаяцельніцай Свята-Еўфрасініеўскага манастыра).**

Св. Еўфрасіння Полацкая – наша Святая. Звернемся да слоўніка тэрмінаў. Святы- чалавек, які ўсё жыццё служыў Богу, а пасля смерці прызнаны заступнікам вернікаў. Святы - чалавек бездакорны, высакародны, чысты, узвышаны, які можа ахвяраваць сабой дзеля другіх.

А якое азначэнне падыходзіць для Еўфрасінні Полацкай?  *і першае і другое).*

1. **Пярвічнае замацаванне. Рашэнне лагічнай задачы**.

Які ж свет ад яе пачаўся? (*свет навукі, свет веры, свет духоўнасці, свет любові).*

**Дамашняе заданне**: агульнае С.129-132,134-138; дыферэнцыраванае - зад.7, С.138; творчае (па жаданню), паспрабаваць скласці верш аб жыцці Святой.

Уручэнне кніг-раскрасак, якія падарылі дзецям ігуменія Матушка Еўдакія і Расійскі фонд сацыяльна-культурных ініцыятыў пад кіраўніцтвам С. Мядзведзевай.

1. **Замацаванне вывучанага матэрыялу**.

Прапануецца камп’ютарная гульня “Дарога да храма”, якую распрацавалі вучні самастойна на факультатыўным занятку “Стварэнне камп’ютарных гульняў на мове візуальнага праграмавання Scratch” (гульня прыкладаецца).

**6.Рэфлексія**. Адкажыце на пытанне: што кожнаму з вас даў гэты занятак? ( У выглядзе прыступак да храма).

Слайд 18.

* Я больш даведаўся *аб жыцці Св. Еўфрасінні Полацкай*;
* Я зразумеў, *як важна не толькі добра вучыцца самаму, але і дзяліцца гэтымі ведамі з іншымі;*
* Мне хацелася б *быць падобнай на Св.Еўфрасінню Полацкую*;
* Я выбраў сабе, кім я хачу быць *(гісторыкам, археолагам, журналістам);*
* Я ўбачыў, *колькі добрага зрабіла яна для нас і нашай Радзімы*;
* Я буду *старацца расці сапраўдным хрысціянінам*;
* Мне было *цікава на ўроку, добра працаваць з сябрамі*;
* Я вырашыла *на наступны год запісацца на факультатыў;*
* Я мару *пабываць у Полацку*…

Слайд 19.Настаўнік: У Евангеліі ёсць цудоўная прытча пра сейбіта, які ранняй вясной выйшаў у поле, каб пасеяць зерне. Ідзе сейбіт і сее. Частка зерня ўпала пры дарозе, і была з’ета птушкамі, частка на камяністую глебу і прапала, а ў добрай глебе зярняткі далі добры ўраджай. Вось такім сейбітам духоўнага насення і была Св. Еўфрасіння Полацкая, якая яшчэ ў ХІІ ст. зразумела ролю асветы ў жыцці народа і аддала гэтай справе ўсе свае сілы.

Зараз я хачу раздаць кожнаму з вас па маленькаму зярнятку.

Нам, дарослым, вельмі хацелася, каб і сённяшнія зярняткі ведаў і веры, пасеянныя ў вашым сэрцы і душы, далі добры ўраджай.

А Святая, напэўна, нам сказала б так:

Я прашу вас, малю з вышыні,

Жыхары Беларусі любай:

Памятайце пра карані,

Беражыце зямлю ад згубы.

Няхай верай і дабрынёй

Зноў напоўняцца вашы сэрцы,

Усталюецца мір і спакой

На радзімай нашай зямельцы.

Сёння, як ніколі, кожнаму з нас варта памятаць гэты наказ.

Да ўрока прыкладаецца прэзентацыя з выкарыстанымі слайдамі і відэасюжэтамі і распрацаваная камп’ютарная гульня. выкананая на мове візуальнага праграмавання Scratch.

*Сурага Тамара Мікалаеўна,*

*настаўнік факультатыўнага курса*

*“Асновы праваслаўнай культуры”*

*ДУА “Валеўскі дзіцячы сад- сярэдняя школа.*

*Урок прадстаўлены ў намінацыі “Лепшая метадычная распрацоўка па духоўна-маральнаму выхаванню ў агульна-адукацыйнай школе””*